Wynlandgoed-moord: Verdagte sou homself oorgeeJason en Susan Rohde Foto: Facebook Jason Rohde (47) wat Dinsdag in verband met sy vrou, Susan (47), se moord in hegtenis geneem is, sou homself glo aan die polisie oorgegee het indien dit nodig was, maar 10 polisiebeamptes het op sy huis toegeslaan. Daniel Witz, Rohde se prokureur, het aan Maroela Media gesê sy kliënt is omstreeks 06:30 by sy huis in Johannesburg in hegtenis geneem deur agt gewapende polisiebeamptes en twee polisiebeamptes van Stellenbosch. “Geen lasbrief vir sy inhegtenisneming is aan my kliënt gewys nie,” het hy bygevoeg. Volgens Witz was Rohde se drie minderjarige dogters by die huis ten tyde van sy inhegtenisneming. “Op versoek van mnr. Rohde het hulle gelukkig nie die inhegtenisneming gesien nie.” Rohde, uitvoerende hoof van Sotheby’s International Realty South Africa, se regspan het verlede week in Stellenbosch met ondersoekbeamptes vergader in verband met die saak, waar daar glo ooreengekom is dat die regspan in kennis gestel sou word indien hulle van plan was om hom in hegtenis te neem. “In hierdie geval, net soos sy posisie van die begin van die ondersoek af was, het mnr. Rhode ingestem om ten volle met die polisie saam te werk wat die ondersoek betref, en het hy ingestem om homself aan die polisie oor te gee, indien nodig.” Die regspan het die ondersoekbeamptes ook in kennis gestel dat hulle besig is met hul eie spesialis- nadoodse ondersoek en om ander bewyse in te samel. “Mnr. Rohde het van die begin van die ondersoek vrywillig by die Stellenbosch-polisiestasie aangemeld sodat sy vingerafdrukke en foto’s geneem kon word. Hy het ook sy paspoort oorhandig voor die ondersoekbeamptes dit versoek het,” het Witz bygevoeg. Rohde is vroeër vandag by die Randburg-polisiestasie aangehou en hy word tans na die Stellenbosch-polisiestasie geneem. Sy regspan het aangebied dat Rohde en ŉ ondersoekbeampte op eie onkoste na Kaapstad vlieg om die las vir die staat te verlig, maar die ondersoekbeamptes het egter daarop aangedring dat hy afgery moet word van Johannesburg na Kaapstad. Rohde moet Donderdag in die hof verskyn. “Mnr. Rohde is bo alles besorg oor die welstand van sy drie dogters en hy is dankbaar vir die deurlopende ondersteuning van sy dogters se grootouers wat die gesin deur dié beproewing bystaan,” het Witz gesê. Maroela Media het vroeër berig Susan se liggaam is die oggend van 24 Julie in ŉ hotel op die Spier-wynlandgoed buite Stellenbosch gevind. Jason het na bewering op sy vrou se liggaam afgekom waar sy in die badkamer met die koord van ŉ haartang opgehang was. ŉ Geregtelike doodsondersoek is geopen, maar nadat ŉ nadoodse ondersoek gedoen is, is ŉ saak van moord aanhangig gemaak. Witz wou vroeër nie kommentaar lewer oor bewerings dat Jason en Susan die aand voor haar dood ŉ hewige argument gehad het nie. “In die lig van die voortgesette ondersoek en die feit dat die saaksub judice is, kan ons nie nou hierop kommentaar lewer nie,” het hy gesê. Lees alle vorige berigte oor Jason Rohde op Maroela Media.